text: YuriBCN: Catalunya "aburrida, patética, oscura, provincial y pueblerina"
  Em sap greu que hi hagi tant poc respecte per la cultura com a tal. És a dir, la llengua no és simplement i única el suport i vehicle de la cultura, sinó que en forma una part íntegra. Jo en parlo cinc, i veig que no em facilita simplement comunicar-me amb les persones que també les empren per a comunicar-se, sinó que m'obre finestres, o més aviat finestrals, a les seves cultures, per a poder entendre'ls a ells i a les seves formes de viure, molt millor. Per això l'anglès que fa servir un australià és força diferent (tot i no ser barrera a la comunicació) del que es fa servir al nord-est d'Estats Units, per exemple.
  Així mateix i per aquesta raó, no puc entendre la indisposició d'aprendre i emprar la catalana per certs ciutadans, originaris o no, de Catalunya. Evidentment, hi ha tota una cultura de castellanoparlants ciutadans de Catalunya que és tant respectable com qualsevol. Però no sé entendre el fet de que alguns d'aquests siguin refractaris a l'aprenentatge i l'ús del català com a vehicle de la seva comunicació diària, i també de la seva cultura i la dels demés catalans. Els ajudaria força a entendre el fet (acceptin o no que és diferencial) del català i Catalunya, que no negaran que hi és.
  Finalment, quan a aquestes interjeccions que apareixen de tant en tant, titllant a certa Catalunya de "aburrida, patética, oscura, provincial y pueblerina", discrepo, precisament pel que acabo d'exposar, i ho diu un català, nascut i format a Anglaterra, amb família i amics arreu i d'arreu del mon, amb família política (que son amics més que sogres i cunyats) andalusa. Em repugnen aquests renecs expletius, precisament perquè pequen de tot el que critiquen. I recordem sempre que el catalanoparlant no és mai monolingüe. Parla el català i, com a mínim, una altra llengua.